Dan is-sit juża l-cookies biex joffrilek esperjenza aħjar. Skopri aktar dwar, kif nużaw il-cookies u kif tista' tibdel is-settings tiegħek. Illum il-Kummissjoni Ewropea ħarġet l-ewwel bond ekoloġiku ta' NextGenerationEU, u b'hekk ġabret EUR 12-il biljun biex jintużaw esklussivament għal investimenti ekoloġiċi u sostenibbli madwar l-UE. Dan jirrappreżenta l-akbar ħruġ ta' bonds ekoloġiċi fid-dinja. Bil-bonds ekoloġiċi ta' NextGenerationEU, l-UE hija mistennija li ssir l-akbar emittent tal-bonds ekoloġiċi fid-dinja, u b'hekk tagħti spinta sinifikanti lis-swieq finanzjarji sostenibbli kif ukoll tiffinanzja rkupru tal-UE aktar ekoloġiku mill-pandemija. Bir-rata qawwija ta' sottoskrizzjoni żejda u l-kundizzjonijiet eċċellenti ta' pprezzar, il-ħruġ tal-lum jirrappreżenta bidu promettenti għall-programm tal-bonds ekoloġiċi ta' NextGenerationEU sa EUR 250 biljun sa tmiem l-2026. Il-bond ta' 15-il sena dovut fl-4 ta' Frar 2037 kien sottoskrit aktar minn 11-il darba, b'kotba li jaqbżu EUR 135 biljun. Firxa wiesgħa ta' investituri esprimew interess fil-bond. Il-Kummissarju responsabbli għall-Baġit u l-Amministrazzjoni, Johannes Hahn , qal: “ Il-ħruġ tal-lum huwa bidu b'saħħtu għall-programm tal-bonds ekoloġiċi ta' Next Generation EU. Bl-għan li l-UE ssir l-akbar emittent ta' bonds ekoloġiċi fid-dinja, dan huwa sinjal qawwi tal-impenn tal-UE għas-sostenibbiltà. Il-futur tagħna huwa ekoloġiku u huwa estremament importanti li naħtfu l-opportunità li nuru b'mod ċar lill-investituri li l-fondi tagħhom se jintużaw biex jiffinanzjaw irkupru Ewropew sostenibbli.” Il-ħruġ tal-lum segwa l-adozzjoni tal-qafas tal-Bonds Ekoloġiċi ta' NextGenerationEU aktar kmieni f'Settembru. Il-qafas, li huwa kompletament konformi mal-Prinċipji tal-Bonds Ekoloġiċi tal-Assoċjazzjoni Internazzjonali tas-Suq Kapitali (ICMA) — standard tas-suq għall-bonds ekoloġiċi — jiżgura lill-investituri li l-fondi mobilizzati se jintużaw għal investimenti ekoloġiċi. Ir-rappurtar tal-Kummissjoni dwar l-użu tar-rikavat u dwar l-impatt ambjentali tan-nefqa ffinanzjata mill-Bonds Ekoloġiċi ta' NextGenerationEU se jkun soġġett għal reviżjoni indipendenti. Il-fondi mill-ħruġ ta' bonds ekoloġiċi ta' NextGenerationEU se jintużaw biex jiffinanzjaw nefqa ekoloġika u sostenibbli taħt il-Faċilità għall-Irkupru u r-Reżiljenza. L-investimenti eliġibbli mill-pjanijiet diġà approvati jinkludu pjattaforma ta' riċerka għat-tranżizzjoni tal-enerġija fil-Belġju, jew il-kostruzzjoni ta' impjanti tal-enerġija mir-riħ fuq l-art fil-Litwanja. Minimu ta' 37 % ta' kull Pjan ta' Rkupru u Reżiljenza għandu jkun iddedikat għat-tranżizzjoni ekoloġika, b'ħafna Stati Membri jistinkaw biex jagħmlu aktar. Din hija l-ħames tranżazzjoni sindakata mill-bidu tal-operazzjonijiet ta' finanzjament ta' NextGenerationEU f'Ġunju 2021. Barra minn hekk, il-Kummissjoni wettqet l-ewwel irkant tal-bonds ta' NextGenerationEU fl-aħħar ta' Settembru. Dawn l-operazzjonijiet s'issa ppermettew lill-Kummissjoni tiġbor EUR 68,5 biljun f'finanzjament fit-tul permezz ta' bonds. Barra minn hekk, sa issa l-Kummissjoni ħarġet madwar EUR 14-il biljun f'Kambjali tal-UE wara l-bidu tal-irkanti tal-UE f'nofs Settembru 2021. Matul l-2021, il-Kummissjoni tistenna li tiġbor madwar EUR 80 biljun f'bonds, li għandhom jiġu kkomplementati minn Kambjali tal-UE għal żmien qasir, skont il-pjan ta' finanzjament ippubblikat f'Settembru 2021. Kif imħabbar f'Settembru fil-kalendarju ta' ħruġ dettaljat tagħha għall-2021, il-Kummissjoni qed tippjana li tagħmel tranżazzjoni sindakata oħra sal-aħħar tas-sena, f'Novembru. Il-Kummissjoni se jkollha wkoll irkantijiet kemm tal-Kambjali tal-UE kif ukoll tal-bonds fuq bażi regolari. Sfond NextGenerationEU huwa strument ta' rkupru temporanju ta' madwar EUR 800 biljun fi prezzijiet attwali biex jappoġġa l-irkupru tal-Ewropa mill-pandemija tal-coronavirus u jgħin biex tinbena Ewropa aktar ekoloġika, aktar diġitali u aktar reżiljenti. Sabiex tiffinanzja lil NextGenerationEU, il-Kummissjoni Ewropea - f'isem l-UE - se tiġbor sa madwar €800 biljun mis-swieq kapitali bejn issa u tmiem l-2026: Dan se jissarraf f'volumi ta' self ta' medja ta' bejn wieħed u ieħor EUR150 biljun fis-sena. Biex iżżid il-finanzjament meħtieġ taħt l-aħjar kundizzjonijiet tas-suq possibbli, il-Kummissjoni bdiet timplimenta strateġija ta' finanzjament diversifikata. Din l-istrateġija tiddependi fuq taħlita ta' ħruġ għal żmien twil u qasir permezz ta' formati sindikati u ta' bejgħ bl-irkant biex il-Kummissjoni tkun tista' tiġbor il-fondi b'mod flessibbli u fuq l-aktar termini vantaġġużi fil-kundizzjonijiet prevalenti tas-suq. Parti teknika L-ewwel bond ekoloġiku ta' NextGenerationEU Il-bond ta' 15-il sena jġorr kupun ta' 0,40% u għandu rendiment ta' offerta mill-ġdid ta' 0,453% li jipprovdi firxa ta' -8 bps għal nofs tpartit, li huwa ekwivalenti għal 31,6 bps fuq il-Bond ta' 15-il sena dovut f'Mejju 2036 u għal -4,6 bps fuq l-OAT ta' 15-il sena dovut f'Mejju 2036. Il-ktieb tal-ordnijiet finali kien ta' iktar minn EUR 135 biljun, li fisser li l-bond kien sottoskritt 11-il darba. Dan jimmarka l-akbar ktieb tal-ordnijiet tal-bonds ekoloġiċi li qatt sar fis-swieq kapitali globali, u l-akbar bond ekoloġiku li qatt inħareġ. Il-maniġers ewlenin konġunti ta' din it-tranżazzjoni kienu l-Bank of America Securities Europe S.A., Credit Agricole Corporate and Investment Bank S.A., Deutsche Bank AG, Nomura Financial Products Europe GmbH, TD Securities. Il-ko-mexxejja kienu Danske Bank A/S, Intesa Sanpaolo S.p.A. u Banco Santander S.A. Profil tal-investituri Biż-żona ġeografika: IR-RENJU UNIT 29.0% Pajjiżi Nordiċi 12.0 % Il-Benelux 11.0 % Franza 11.0 % Il-Ġermanja 10.0 % L-Italja 9.0 % Pajjiżi Ewropej oħra 7.0 % Il-Bqija tad-Dinja 4.0 % L-Iberja 4.0 % L-Ażja 3.0 % Skont it-tip ta' Investitur: Manaġers tal-Fondi 39 % Teżoreriji tal-Bank 23 % Assikurazzjoni u Fondi tal-Pensjoni 16 % Bank Ċentrali/Istituzzjonijiet uffiċjali 13 % Banek 8 % Fond Spekulattivi 1 % Għal aktar informazzjoni M&T L-Ewwel Bond Ekoloġiku Stqarrija għall-istampa Qafas tal-Bonds Ekoloġiċi u strateġija ta' finanzjament aġġornata M&T Qafas ta' Bonds Ekoloġiċi u strateġija ta' finanzjament aġġornata Qafas ta' bonds ekoloġiċi ta' NextGenerationEU Website dwar it-teħid ta' self mill-UE (The EU as a borrower)